
Olajvállalat a változások korában

 Napjainkban egymás után következnek be az egész világot befolyásoló radikális változások. A 2008-as válság óta a világgazdaság folyamatos átalakuláson megy keresztül. A koronavírus megjelenése és az orosz-ukrán háború kitörése olyan új kihívásokat és válsághelyzetet okoztak, melyek hatással vannak a világgazdasági folyamatok alakulására. Az országok kormányai különböző megoldásokkal próbálják élénkíteni a nemzetgazdasági eredményeiket, egymással kooperálva pedig a nemzetközi gazdasági tevékenységeiket. Ebben az átalakulásban lévő piaci környezetben kell ma helyt állniuk a vállalatoknak is.
Kutatásom célja választ keresni arra a kérdésre, hogy egy magyar vállalat hogyan tud fennmaradni a mai kihívásokkal teli időszakban, kulcskérdésnek tekintve az optimalizációt és a fenntartható fejlődést. A világgazdaság egyik meghatározó részét az energiaipar képezi, ezért a folyamtok bemutatására a MOL Magyar Olaj- és Gázipari Nyilvánosan Működő Részvénytársaságot választottam.
Tanulmányomban a következő kérdésekre próbálok meg választ adni:
• Mi szabhat határt egy nemzeti bajnok fejlődési lehetőségeinek?
• Milyen változtatások történtek a vállalat termékportfóliójában a koronavírus okozta krízis évei alatt és milyen beruházásokat helyeztek előtérbe?
• Hogyan hatott a háború az energiaszektorra, és ezen keresztül a MOL-csoport egyes ágazataira?
• Milyen kilátásokkal rendelkezik a vállalat az energiapiac és Magyarország jelenlegi helyzetét tekintve?
• Milyen változásokat hozhat az EU-s szankciós politikára adott orosz válasz az olaj-, és gáziparban?
• Milyen kihívásai és lehetőségei lehetnek a MOL-nak a közeljövőben?
Tanulmányomban röviden ismertetem a MOL-cégcsoportot és a legfontosabb ágazatainak tevékenységeit. Megvizsgálom a válságkezelési stratégiáit és grafikonok, kimutatások segítségével bemutatom termékportfóliójának, diverzifikációs törekvéseinek alakulását. Kutatásom módszertana illeszkedik a dolgozat témájához. Szekunder és primer kutatási módszert is alkalmazok. Dolgozatom a vállalat éves jelentéseinek, legfontosabb statisztikai adatainak elemzésére épül, amelyet kiegészítek egy a MOL-csoportnál dolgozó szakértővel készített interjú-sorozattal.
Várható eredményként választ kapunk arra, hogy az olaj- és gázpiac jelenlegi helyzetét vizsgálva milyen változásokra számíthatunk a közeljövőben és ezek mennyire fogják átstrukturálni a jelenleg fennálló magyar piaci helyzetet.



